ལུས་འདི་ནི་རླུང་གི་འཁྲུལ་འཁོར་དང་ལྡན་པས་འབྱུང་སྟེ་ཚོར་བ་མེད་པའོ།།ལུས་འདི་ནི་རྣག་དང་མི་གཙང་བ་བསགས་པ་སྟེ་གསོག་གོ།།ལུས་འདི་ནི་རྟག་ཏུ་བསྐུ་བ་དང་།མཉེ་བ་དང་།འཇིག་པ་དང་།འགྱེས་པའི་ཆོས་ཅན་ཏེ་གསོབ་བོ།།ལུས་འདི་ནི་ནད་བཞི་བརྒྱ་རྩ་བཞིས་གཙེས་པའོ།།ལུས་འདི་ནི་རྟག་ཏུ་རྒ་བས་ཟིལ་གྱིས་ནོན་པ་སྟེ་ཁྲོན་པ་རྙིང་པ་དང་འདྲ་བའོ།།ལུས་འདི་ནི་འཆི་བའི་མཐའ་ཡིན་ཏེ་མཐར་མི་གནས་པའོ།།ལུས་འདི་ནི་ཕུང་པོ་དང་།ཁམས་དང་།སྐྱེ་མཆེད་ཀྱིས་ཡོངས་སུ་ཟིན་པ་སྟེ།གཤེད་མ་དང་སྦྲུལ་གདུག་པ་དང་།གྲོང་སྟོང་པ་ལྟ་བུ་སྟེ།ཁྱོད་ཀྱིས་དེ་ལྟ་བུའི་ལུས་དེ་ལ་ཡིད་བྱུང་བ་དང་སྐྱོ་བ་བསྐྱེད་ཅིང་དེ་བཞིན་གཤེགས་པའི་སྐུ་ལ་མོས་པ་བསྐྱེད་པར་བགྱིའོ།།གྲོགས་པོ་དག་དེ་བཞིན་གཤེགས་པའི་སྐུ་ནི་ཆོས་ཀྱི་སྐུ་སྟེ་ཡེ་ཤེས་ལས་སྐྱེས་པའོ།།དེ་བཞིན་གཤེགས་པའི་སྐུ་ནི་བསོད་ནམས་ལས་སྐྱེས་པ།སྦྱིན་པ་ལས་སྐྱེས་པ།ཚུལ་ཁྲིམས་ལས་སྐྱེས་པ།ཏིང་ངེ་འཛིན་ལས་སྐྱེས་པ།ཤེས་རབ་ལས་སྐྱེས་པ།རྣམ་པར་གྲོལ་བ་ལས་སྐྱེས་པ།རྣམ་པར་གྲོལ་བའི་ཡེ་ཤེས་མཐོང་བ་ལས་སྐྱེས་པ།བྱམས་པ་དང་།སྙིང་རྗེ་དང་།དགའ་བ་དང་།བཏང་སྙོམས་ལས་སྐྱེས་པ།སྦྱིན་པ་དང་།དུལ་བ་དང་།ཡང་དག་པར་སྡོམ་པ་ལས་སྐྱེས་པ།དགེ་བ་བཅུའི་ལས་ཀྱི་ལམ་ལས་སྐྱེས་པ།བཟོད་པ་དང་དེས་པ་ལས་སྐྱེས་པ།བརྩོན་འགྲུས་བརྟན་པའི་དགེ་བའི་རྩ་བ་ལས་སྐྱེས་པ།བསམ་གཏན་དང་།རྣམ་པར་ཐར་པ་དང་།ཏིང་ངེ་འཛིན་དང་།སྙོམས་པར་འཇུག་པ་ལས་སྐྱེས་པ།ཐོས་པ་དང་།ཤེས་རབ་དང་།ཐབས་ལས་སྐྱེས་པ།བྱང་ཆུབ་ཀྱི་ཕྱོགས་ཀྱི་ཆོས་སུམ་ཅུ་རྩ་བདུན་ལས་སྐྱེས་པ།ཞི་གནས་དང་ལྷག་མཐོང་ལས་སྐྱེས་པ།སྟོབས་བཅུ་ལས་སྐྱེས་པ།མི་འཇིགས་པ་བཞི་ལས་སྐྱེས་པ།སངས་རྒྱས་ཀྱི་ཆོས་མ་འདྲེས་པ་བཅྭ་བརྒྱད་ལས་སྐྱེས་པ།ཕ་རོལ་ཏུ་ཕྱིན་པ་ཐམས་ཅད་ལས་སྐྱེས་པ།མངོན་པར་ཤེས་པ་དང་རིག་པ་ལས་སྐྱེས་པ།མི་དགེ་བའི་ཆོས་ཐམས་ཅད་སྤོང་བ་ལས་སྐྱེས་པ།དགེ་བའི་ཆོས་ཐམས་ཅད་ཡང་དག་པར་སྡུད་པ་ལས་སྐྱེས་པ།